Kvinden havde været til skolejubilæum og havde aftalt at skulle køre med en 35-årig mand hjem. Hun faldt i søvn i bilen, men på Løgstørvej mellem Nibe og Løgstør vågnede hun ved, at hun blev stukket med en kniv af den 35-årige. Kvinden fik i første omgang vristet kniven fra manden, men det lykkedes ham at genoptage stikkeriet. Til sidst fik kvinden smidt kniven væk og manden kørte fra stedet. Hun fik tilkaldt sin kæreste og politiet. Ifølge vagtchefen ved Nordjyllands Politi, Jan Stagsted, vendte gerningsmanden også tilbage og kunne derfor blive anholdt. - Han husker ikke ret meget fra overfaldet, siger Jan Stagsted. Den 35-årige bliver fremstillet i grundlovsforhør 12.30 søndag.
En jubilæumsfest sluttede dramatisk for en 38-årig kvinde fra Aalborg-området. Den mand, hun fik et lift med, stak hende pludselig flere gange med kniv.